**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՈՒՂԵՐՁԸ ԹԱԼԻՆԻ ՕՐՎԱ ԱՌԹԻՎ**

**18.07.2020թ.**

**Սիրելի´ թալինցիներ,**

**Հարգելի´ հայրենակիցներ.**

Ջերմորեն շնորհավորում եմ բոլորիդ Թալին քաղաքի օրվա առթիվ:

Համաձայն Թալին համայնքի ավագանու 2019 թվականի սեպտեմբերի 13-ի որոշման, այսուհետև ամեն տարի հուլիս ամսի երրորդ շաբաթ օրը նշելու ենք <<Թալինի օր>> տոնը:  
 Այս տարի առաջին անգամ՝ հուլիսի 18-ին նշում ենք <<Թալինի օրը>>, սակայն կորոնավիրուսի համաճարակի պատճառով, բոլորս միասին չենք կարող մեծ շուքով և արժանավայել տոնել մեր քաղաքի օրը:  
 Սիրելի´ թալինցիներ, Թալինը մեր և մեր նախնիների բնօրրան է: Մեր ազգային ավանդույթներն ու կենցաղը տարիների ընթացքում, թալինցու հետ միասին ձևավորել են մեր քաղաքի կոլորիտը: Յուրաքանչյուրս ամուր կապված ենք մեր քաղաքին , այն մեր ծննդավայրն է, մեր հարազատ օջախն ու հարազատ անկյունն է, որում ամփոփված է թալինցու պատմությունը:  
 Սիրելի´ թալինցիներ՝ սփյուռքում և հայրենիքում, միավորվենք մեկ ընտանիքի մեջ, համայնքի մեջ, միմյանց լրացնենք ու սատարենք, որպեսզի Թալինը էլ ավելի զարգանա և բարգավաճ դառնա: Համախմբվենք և միասին կատարենք կարելին և հնարավորը, որ Թալինը միշտ ապրի իր հինավուրց անվամբ և ներկայիս սերունդներով:   
 <<Թալինի օր>> տոնի առթիվ ամենաջերմ և անմիջական շնորհավորանքներս հղում եմ համայն թալինցիներին՝ սփյուռքում և հայրենիքում ապրողներին, բոլորին:  
 Համոզված եմ, որ թալինցիները որտեղ էլ ապրեն, ուր էլ լինեն սիրում, կարոտում և գնահատում են Թալինն իր արժեհամակարգով:  
 Սիրելի´ թալինցի, դարձիր քաղաքիդ ապագան:  
 Շնորհավո´ր քո տոնը, քո օրը, համայն Թալինցու քաղաք Թալին:

**Շնորհավորանքներով**

**Թալին համայնքի ղեկավար՝**

**Սարգիս Արամյան**